De unge drenge på billedet her - er medlemmerne af den nordjyske sabotage-gruppe, Churchill-Klubben. Snart kan det blive muligt at se historien om dem i en ny spillefilm. For Knud Pedersen - det er ham, der står bagerst med piben i munden - han har skrevet en bog om sine erindringer, og nu har hans enke, Bodil Riskær, solgt rettighederne til Hollywood. - Så nu venter jeg bare på, at lodsedlen bliver skrevet ud. De har skrevet under, og jeg har skrevet under, siger hun. Lørdag mødte TV2 Nord hende, da hun var med et arrangement i Aalborg Kloster, som cirka 40 efterkommere til klubbens medlemmer lørdag deltog i. De kom for at se den udstilling om klubben, som er åbnet i klostret, og for at blive præsenteret for Uffe Westerbergs netop udkomne bog, Bag om Churchill-klubben. Filmatiseringen kan blive god Bodil Riskær har sammen med sin agent fået en god samtale i hus med en producent i Hollywood. Hendes vigtigste krav har været, at filmen skal leve op til, hvad hendes mand ønskede. Og det ønske er blevet efterkommet. Uffe Westerberg har selv gravet dybere ned i historien om de unge drenge fra Aalborg Katedralskole, og både han og Bodil tror på, at filmatiseringen kan blive en rigtig god ting. - Hvis der nu bliver lavet en rigtig film, sådan som flere af medlemmerne ønskede, så er det rigtig stort, siger Uffe Westerberg. - Det kan da blive meget meget stort, altså jeg er jo et menneske, der står på jorden med begge ben, jeg forventer mig ikke noget, så bliver jeg heller ikke skuffet, siger Bodil Riskær, der er enke til Knud Pedersen Rettighederne til filmen har filmselskabet i 18 måneder.

Opsummering:
Det kan være de danske mænd bliver endnu mere kendt i udlandet.